CELEX: 32016R0879
Language: lt
Date: 2016-06-02 00:00:00
Title: 2016 m. birželio 2 d. Komisijos įgyvendinimo reglamentas (ES) 2016/879, kuriuo pagal Europos Parlamento ir Tarybos reglamentą (ES) Nr. 517/2014 nustatomos išsamios sąlygos, susijusios su rinkai tiekiamos hidrofluorangliavandeniliais užpildytos šaldymo, oro kondicionavimo ir šilumos siurblių įrangos atitikties deklaracija ir nepriklausomo auditoriaus atliekamu jos patikrinimu (Tekstas svarbus EEE)

3.6.2016   
            
            
               LT
            
            
               Europos Sąjungos oficialusis leidinys
            
            
               L 146/1
            
         KOMISIJOS ĮGYVENDINIMO REGLAMENTAS (ES) 2016/879
   2016 m. birželio 2 d.
   kuriuo pagal Europos Parlamento ir Tarybos reglamentą (ES) Nr. 517/2014 nustatomos išsamios sąlygos, susijusios su rinkai tiekiamos hidrofluorangliavandeniliais užpildytos šaldymo, oro kondicionavimo ir šilumos siurblių įrangos atitikties deklaracija ir nepriklausomo auditoriaus atliekamu jos patikrinimu
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 517/2014 dėl fluorintų šiltnamio efektą sukeliančių dujų, kuriuo panaikinamas Reglamentas (EB) Nr. 842/2006 (1), ypač į jo 14 straipsnio 4 dalį,
   kadangi:
   
               (1)
            
            
               pagal Reglamento (ES) Nr. 517/2014 14 straipsnio 2 dalį galima rinkai tiekti hidrofluorangliavandeniliais užpildytą šaldymo, oro kondicionavimo ir šilumos siurblių įrangą, jei hidrofluorangliavandeniliai, kuriais užpildyta įranga, yra įskaičiuoti pagal to reglamento IV skyriuje nurodytą kvotų sistemą. Įrangos gamintojai ir importuotojai, tiekdami rinkai iš anksto užpildytą įrangą, turi dokumentuose užfiksuoti šio reikalavimo laikymąsi ir parengti atitinkamą atitikties deklaraciją;
            
         
               (2)
            
            
               rengiant atitikties deklaracijas ir dokumentus būtina numatyti įvairias gamintojo ir importuotojo galimybes atitiktį užtikrinti įvairiais būdais. Šios galimybės yra: hidrofluorangliavandeniliais užpildytos įrangos tiekimas rinkai gavus leidimą pagal Reglamento (ES) Nr. 517/2014 18 straipsnio 2 dalį; įrangos, užpildytos hidrofluorangliavandeniliais, kurie rinkai buvo patiekti didelėmis partijomis, paskui reeksportuoti, o įranga jais užpildyta ne Sąjungoje, tiekimas rinkai; taip pat Sąjungoje hidrofluorangliavandeniliais užpildytos įrangos tiekimas rinkai. Importuotojai ir gamintojai įvairių rūšių dokumentus turi pateikti pagal tai, kokią įvairių rūšių veiklą vykdo šios įmonės;
            
         
               (3)
            
            
               siekiant, kad pagal Reglamento (ES) Nr. 517/2014 18 straipsnio 2 dalį išduotais leidimais grindžiamos atitikties deklaracijos būtų patikimos, būtina užtikrinti, kad tokie leidimai būtų atsekami. Todėl tokie leidimai turėtų būti įrašomi į registrą, sukurtą pagal to reglamento 17 straipsnį;
            
         
               (4)
            
            
               kad trečiosioms šalims būtų aiškiau, kaip pagal Reglamento (ES) Nr. 517/2014 14 straipsnio 2 dalį patikrinti atitikties deklaraciją ir jos pagrindžiamuosius dokumentus, turėtų būti nustatyta tikrinimo apimtis ir tikrinimo dokumentų pateikimo būdai;
            
         
               (5)
            
            
               dėl nuoseklumo būtina, kad atitinkamos šio reglamento ir Reglamento (ES) Nr. 517/2014 nuostatos būtų taikomos nuo tos pačios dienos;
            
         
               (6)
            
            
               šiame reglamente numatytos priemonės atitinka pagal Reglamento (ES) Nr. 517/2014 24 straipsnį įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Atitikties deklaracija
   1.   Hidrofluorangliavandeniliais užpildytos šaldymo, oro kondicionavimo ir šilumos siurblių įrangos (toliau – įranga) importuotojai ir gamintojai Reglamento (ES) Nr. 517/2014 14 straipsnyje nurodytą atitikties deklaraciją parengia, naudodamiesi šio reglamento I priede pateiktu šablonu. Atitikties deklaraciją pasirašo teisėtas įrangos gamintojo arba importuotojo atstovas.
   2.   Jei 1 straipsnyje nurodyta įranga importuojama, importuotojas užtikrina, kad atitikties deklaracijos egzempliorius muitinei būtų pateiktas tuo pačiu metu, kai pateikiama muitinės deklaracija, susijusi su išleidimu į laisvą apyvartą Sąjungoje.
   3.   Atitikties deklaracija su leidimu, nurodytu Reglamento (ES) Nr. 517/2014 18 straipsnyje, gali būti siejama tik jei leidimas yra tinkamai įrašytas į registrą, sukurtą pagal to reglamento 17 straipsnį.
   2 straipsnis
   Dokumentai
   1.   Kad hidrofluorangliavandeniliais Sąjungoje užpildytą įrangą galėtų patiekti rinkai, tokios įrangos gamintojai turi turėti šiuos Reglamento (ES) Nr. 517/2014 14 straipsnyje nurodytus dokumentus:
   
               a)
            
            
               atitikties deklaraciją;
            
         
               b)
            
            
               sąrašą, kuriame išvardyta įranga, įrangoje esančių hidrofluorangliavandenilių rūšys ir visas kiekvienos rūšies hidrofluorangliavandenilių kiekis kilogramais; šis sąrašas nebūtinas, jei gamintojas gali įrodyti, kad įrangoje esantys hidrofluorangliavandeniliai rinkai buvo patiekti anksčiau, nei jais užpildyta įranga;
            
         
               c)
            
            
               anksčiau Sąjungoje rinkai patiektų atitinkamų hidrofluorangliavandenilių važtaraštį arba sąskaitą, jei Sąjungoje hidrofluorangliavandenilius tiekia kita įmonė;
            
         
               d)
            
            
               atitinkamus muitinės dokumentus, iš kurių matyti, kad įrangoje esantys hidrofluorangliavandeniliai išleisti į laisvą apyvartą Sąjungoje, jei įrangos gamintojas įrangoje esančius hidrofluorangliavandenilius importavo ir į laisvą apyvartą Sąjungoje išleido anksčiau, nei jais užpildė įrangą;
            
         
               e)
            
            
               įrodymą, kad patiekiant įrangą rinkai laikomasi susijusių muitinės procedūrų, pagal kurias į laisvą apyvartą išleidžiami atitinkami hidrofluorangliavandenilių kiekiai, jei įrangos gamintojas įrangoje esančius hidrofluorangliavandenilius importavo, tačiau į laisvą apyvartą Sąjungoje neišleido anksčiau, nei jais užpildė įrangą;
            
         
               f)
            
            
               dokumentą, į kurį įrašytas įrangoje esančių hidrofluorangliavandenilių kiekis, jei įrangoje esančius hidrofluorangliavandenilius įrangos gamintojas pagamino ir jais įrangą užpildė Sąjungoje.
            
         2.   Įrangos importuotojai visai įrangai, kurią apima viena išleidimo į laisvą apyvartą Sąjungoje muitinės deklaracija, turi turėti šiuos Reglamento (ES) Nr. 517/2014 14 straipsnyje nurodytus dokumentus:
   
               a)
            
            
               atitikties deklaraciją,
            
         
               b)
            
            
               sąrašą, kuriame išvardyta į laisvą apyvartą išleista įranga, su šia informacija:
               
                           i)
                        
                        
                           modelio informacija;
                        
                     
                           ii)
                        
                        
                           kiekvieno modelio vienetų skaičiumi;
                        
                     
                           iii)
                        
                        
                           nurodytomis kiekviename modelyje esančių hidrofluorangliavandenilių rūšimis;
                        
                     
                           iv)
                        
                        
                           kiekviename vienete esančių hidrofluorangliavandenilių kiekiu, suapvalintu iki artimiausio gramo;
                        
                     
                           v)
                        
                        
                           visu hidrofluorangliavandenilių kiekiu kilogramais ir CO2 ekvivalento tonomis;
                        
                     
         
               c)
            
            
               įrangos išleidimo į laisvą apyvartą Sąjungoje muitinės deklaraciją;
            
         
               d)
            
            
               važtaraštį arba sąskaitą, taip pat hidrofluorangliavandenilių patiekimo rinkai įmonės deklaraciją, kurioje nurodyta, kad hidrofluorangliavandenilių kiekis į ataskaitas, nurodytas Reglamento (ES) Nr. 517/2014 19 straipsnyje ir Komisijos įgyvendinimo reglamento (ES) Nr. 1191/2014 (2) priedo 5 skirsnio C dalyje, įtrauktas arba bus įtrauktas kaip pateiktas rinkai Sąjungoje ir kad jis į tokias ataskaitas neįtrauktas ir nebus įtrauktas kaip tiesiogiai eksportui tiekiamas kiekis, kaip apibrėžta Reglamento (ES) Nr. 517/2014 15 straipsnio 2 dalies c punkte, jei įrangoje esantys hidrofluorangliavandeniliai buvo patiekti rinkai Sąjungoje, paskui eksportuoti, o įranga jais užpildyta ne Sąjungoje.
            
         3 straipsnis
   Tikrinimas
   1.   Reglamento (ES) Nr. 517/2014 14 straipsnio 2 dalies antroje pastraipoje nurodytas nepriklausomas auditorius, tikrindamas įrangos importuotojo dokumentus ir atitikties deklaraciją (-as), vertina, ar:
   
               a)
            
            
               atitikties deklaracija (-os) ir susiję dokumentai nuosekliai atitinka pagal Reglamento (ES) Nr. 517/2014 19 straipsnį ir Įgyvendinimo reglamento (ES) Nr. 1191/2014 priedo 11, 12 ir 13 skirsnius pateiktas ataskaitas;
            
         
               b)
            
            
               atitikties deklaracijose ir susijusiuose dokumentuose esanti informacija tiksli ir išsami, remiantis atitinkamų įmonės operacijų dokumentais;
            
         
               c)
            
            
               turima pakankamai leidimų (tai nustatoma lyginant duomenis, esančius Reglamento (ES) Nr. 517/2014 17 straipsnyje nurodytame registre, su patiekimo rinkai įrodymo dokumentais), jei įrangos importuotojas daro nuorodą į leidimą, išduotą pagal Reglamento (ES) Nr. 517/2014 18 straipsnio 2 dalį;
            
         
               d)
            
            
               yra pagal 2 straipsnio 2 dalies d punktą parengta ir atitinkamus kiekius apimanti hidrofluorangliavandenilių patiekimo rinkai įmonės deklaracija, jei įrangoje esantys hidrofluorangliavandeniliai buvo patiekti rinkai Sąjungoje, paskui eksportuoti, o įranga jais užpildyta ne Sąjungoje.
            
         2.   Nepriklausomas auditorius pateikia patikrinimo dokumentą, kuriame surašo pagal 1 dalį atlikto patikrinimo faktus. Į dokumentą taip pat įrašomas pareiškimas dėl atitinkamų dokumentų ir deklaracijų tikslumo.
   4 straipsnis
   Patikrinimo dokumentų pateikimas
   Šio reglamento 3 straipsnio 2 dalyje nurodytą patikrinimo dokumentą, susijusį su praėjusiais kalendoriniais metais, įrangos importuotojas pateikia iki kiekvienų metų kovo 31 d., naudodamasis pagal Įgyvendinimo reglamento (ES) Nr. 1191/2014 1 straipsnį parengta ataskaitų teikimo priemone, ir toje priemonėje įrašo auditoriaus nustatytus faktus, susijusius su atitinkamų dokumentų ir deklaracijų tikslumu.
   5 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau 1 ir 2 straipsniai taikomi nuo 2017 m. sausio 1 d., o 3 ir 4 straipsniai – nuo 2018 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 150, 2014 5 20, p. 195.
   
      (2)  2014 m. spalio 30 d. Komisijos įgyvendinimo reglamentas (ES) Nr. 1191/2014, kuriuo nustatoma Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų 19 straipsnyje nurodytos ataskaitos teikimo forma ir priemonės (OL L 318, 2014 11 5, p. 5).
   
      PRIEDAS
      
         Atitikties Europos Parlamento ir Tarybos reglamento (ES) Nr. 517/2014
          (1)
         14 straipsniui deklaracija
      
      Mes, [įrašyti įmonės pavadinimą, PVM mokėtojo kodą, o įrangos importuotojams – registracijos portale „F-gas“ numerį], visa savo atsakomybe pareiškiame, kad rinkai tiekiamoje užpildytoje įrangoje, kurią mes importuojame į Sąjungą arba joje gaminame, esantys hidrofluorangliavandeniliai yra įskaičiuoti pagal kvotų sistemą, nurodytą Reglamento (ES) Nr. 517/2014 IV skyriuje, nes:
      
         [pažymėti, kas tinka; įtraukimas į kvotų sistemą galimas vienu arba keliais toliau išvardytais būdais]
      
      
                  ☐ A.
               
               
                  išleidimo į laisvą apyvartą dieną turime pagal Reglamento (ES) Nr. 517/2014 18 straipsnio 2 dalį išduotą (-us) ir į to reglamento 17 straipsnyje nurodytą registrą įrašytą (-us) naudojimosi hidrofluorangliavandenilių gamintojo arba importuotojo kvota Reglamento (ES) Nr. 517/2014 15 straipsnio sąlygomis leidimą (-us), kuris (-ie) apima įrangoje esantį hidrofluorangliavandenilių kiekį;
               
            
                  ☐ B.
               
               
                  [tik įrangos importuotojams] įrangoje esantys hidrofluorangliavandeniliai buvo patiekti rinkai Sąjungoje, paskui eksportuoti, o įranga jais užpildyta ne Sąjungoje, be to, hidrofluorangliavandenilius rinkai patiekusi įmonė deklaravo, kad hidrofluorangliavandenilių kiekis į ataskaitas, nurodytas Reglamento (ES) Nr. 517/2014 19 straipsnyje ir Komisijos įgyvendinimo reglamento (ES) Nr. 1191/2014 (2) priedo 5 skirsnio C dalyje, įtrauktas arba bus įtrauktas kaip patiektas rinkai Sąjungoje ir kad jis į tokias ataskaitas neįtrauktas ir nebus įtrauktas kaip tiesiogiai eksportui tiekiamas kiekis, kaip apibrėžta Reglamento (ES) Nr. 517/2014 15 straipsnio 2 dalies c punkte;
               
            
                  ☐ C.
               
               
                  [tik jei įranga pagaminta Sąjungoje] hidrofluorangliavandenilius, kuriais užpildyta įranga, rinkai Reglamento (ES) Nr. 517/2014 15 straipsnio sąlygomis patiekė hidrofluorangliavandenilių gamintojas arba importuotojas.
               
            
         [Teisėto atstovo vardas, pavardė ir pareigos]
      
      
         [Teisėto atstovo parašas]
      
      
         [Data]
      
      
         (1)  2014 m. balandžio 16 d. Europos Parlamento ir Tarybos reglamentas (ES) Nr. 517/2014 dėl fluorintų šiltnamio efektą sukeliančių dujų, kuriuo panaikinamas Reglamentas (EB) Nr. 842/2006 (OL L 150, 2014 5 20, p. 195).
      
         (2)  2014 m. spalio 30 d. Komisijos įgyvendinimo reglamentas (ES) Nr. 1191/2014, kuriuo nustatoma Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų 19 straipsnyje nurodytos ataskaitos teikimo forma ir priemonės (OL L 318, 2014 11 5, p. 5).